Ydelsesbeskrivelse Sidst opdateret jan 2021

HabitusHuset Sct. Mortensgaard

Oddesundvej 249

7760 Hurup Thy

Bo- og dagtilbudsleder Kenneth Andersen

ka[@habitus.dk](mailto:asl@habitus.dk) / 2525 7741

|  |  |
| --- | --- |
| **Lovgrundlag** | Lov om social service (SEL) § 104 |
| **Formål** | Indsatsen leveres ud fra servicelovens kapitel 20. Dertil kommer tilrettelæggelse ud fra bestilling fra kommunen.  Formålet med den pædagogiske indsats er at minimere borgers problemskabende adfærd og maksimere livskvaliteten. Vores socialpædagogiske indsats handler om at hjælpe vores beboere til et stabilt livsforløb med færre frustrationer, nederlag og daglige kampe. En dagligdag med overskud til at opleve det nære, nyde meningsfyldte aktiviteter og udvikle sig på egne betingelser. |
| **Målgruppe** | HabitusHusets målgruppe er defineret som ”Personer med gennemgribende udviklingsforstyrrelse, herunder autisme spektrum forstyrrelse, medfødt hjerneskade, udviklingshæmning, udadreagerende adfærd og tilgrænsende tilstande”. Der er således tale om voksne mennesker med gennemgribende udviklingsforstyrrelser og problemskabende adfærd, som kræver tæt og overtagende støtte i dagligdagen.  I kommunens voksenudredningsmetode vil det ofte være borgere som i de fleste livsområder, vil blive vurderet til at have et svært eller et fuldstændigt problem. |
| **Organisation og medarbejdere** | HabitusHuset Sct. Mortensgaard ledes af en bo- og dagtilbudsleder og en daglig leder.  Hver beboer har tilknyttet et lille fast personaleteam af medarbejdere, som er matchet mellem beboers behov og personalets erfaringsgrundlag samt kompetencer. |
| **Fysiske rammer** | Aktivitets- og samværstilbud er en del af et helhedstilbud, på HabitusHuset Sct. Mortensgaard og foregår oftest i borgers vante omgivelser.  Aktiviteterne vil derfor primært foregå på samme matrikel, som borgers botilbud, da de fleste borgere i denne målgruppe, profiterer af minimal geografisk og personalemæssige skift.  Hvis borger kan rumme flere stimuli, benyttes typisk de nær omliggende grønne områder og/eller andre naturbegivenheder. Det er ligeledes muligt at inddrage tilbud fra lokalforeninger som f.eks. svømmehal, rideklub. |
| **Faglig profil** | Habitus ansætter overvejende faguddannet personale og alle medarbejdere videreuddannes løbende – blandt andet på Habitus’ eget uddannelsesakademi, hvor alle medarbejdere kommer igennem undervisning i bl.a. low arousal, visualiseret struktureret pædagogik og andre centrale metodevalg.  Pædagogiske metoder  Specialpædagogisk viden, stor praksiserfaring og oprigtigt menneskeligt engagement er grundelementerne i Habitus’ koncept for faglig omsorg. Personalet tager professionelt ansvar for at omsætte viden, omsorg og nærvær til resultater, som gør en forskel for den enkelte beboers ro, selvkontrol og livskvalitet.  HabitusHuset arbejder med udgangspunkt i en TEACCH-inspireret tilgang, hvor der kompenseres for borgers udviklingsforstyrrelse. Metoden arbejder med at strukturere borgers omgivelser, samt de aktiviteter borger laver. Dette giver bedst mulige forudsigelighed, med udgangspunkt i borgers behov.  HabitusHuset anvender samtidig metoder fra low arousal, til at skabe et samspil med borger, hvor borgeren mødes ligeværdigt og med respekt for ønsker samt behov.  Udover de nævnte metoder kan HabitusHuset anvende KAT-kassen til den del af målgruppen, som formår at arbejde med psykoedukation. Borger kan derved opbygge en bedre forståelse for egne følelser og handlinger samt bedre forståelse for socialt samspil.  Der afdækkes kommunikationsplatform for hver enkelt borger, således at der tages hensyn til borgers kompetencer. HabitusHuset kan tilbyde brug af visualiseret pædagogik, herunder piktogrammer, billeder, konkreter og signalord.  I HabitusHuset arbejdes der med ADL-træning med udgangspunkt i livsområderne fra voksenudredningsmetoden, f.eks. ture i nærmiljøet, opbygge/vedligeholde relation til familie, venner og andre borgere på botilbuddet.  Skal borger have medicin, mens vedkommende er i aktivitetsdelen, sikrer HabitusHuset Sct. Mortensgaard, at der er personale til dette. |
| **Dokumentation og kvalitetssikring** | Der arbejdes systematisk i journaliseringssystemet Planner4You, hvor den daglige journalføring udarbejdes.  Kommunen er ansvarlig for udarbejdelse af bestilling til HabitusHuset.    Der udarbejdes udviklingsplaner, hvor der årligt opsættes mål, delmål samt vælges pædagogiske metoder til arbejdet hermed. Disse udviklingsplaner tager afsæt i borgers egne ønsker samt kommunens bestilling.  HabitusHuset inviterer kommunen til udviklingsplan møde 1 gang årligt og fremsender dagsorden forinden. Hvis Kommunen vurderer at der skal afholdes hyppigere opfølgningsmøder, imødekommes dette af HabitusHuset.  Status/udviklingsplaner vil blive sendt til kommunen 1 gang årligt. |
| **Støttebehov og normering** | Habitus indskriver borgere i helhedstilbud, som har massive støttebehov. Borger kan ikke indskrives udelukkende i SEL § 104 aktivitetstilbud på HabitusHuset Sct. Mortensgaard, men forudsætter at borger ligeledes er indskrevet i botilbuddet.  SEL § 104 Aktivitets- og samværstilbuddet på Sct. Mortensgaard, er en del af et helhedstilbud til borgeren, hvor normeringen sammenlagt udgør 17,67 timer pr. døgn pr. borger.  Ud af helhedstilbuddets normering, udgør aktivitetstilbuddet op til 6 timer dagligt i hverdagene. Dog er disse aktivitetstimer fleksible tilrettelagt, alt efter hvornår på dagen borger kan indgå i aktiviteterne og hvor længe ad gangen.  Der er på HabitusHuset Sct. Mortensgaard kun 1 takstniveau og normeringen for aktiviteter med borger foregår 1:1. Normering og aktivitetsindsatsen kan reguleres for den enkelte beboer, efter skriftlig aftale med kommune.  Standardnormering er den tid der bruges hos beboeren, hvor der ligeledes tages højde for den daglige dokumentation, medicindosering og lettere kontakt til pårørende.  Derudover deltager beboerteamet i et årshjul, som indeholder team/personalemøder og supervision vedr. beboeren. Når disse afholdes, bliver beboers støttebehov dækket af velkendt vikar.  Beboerne som er indskrevet i HabitusHuset har et stort individuelt specialiseret støttebehov og har overordnet svært ved at indgå i sociale relationer. Hvis borger har ønske om socialisering, arbejdes der på at fremme kompetencer inden for fællesskabet, dog foregår dette på borgers begrænsede præmisser og altid sammen med den tilknyttet 1:1 personale. |
| **Ydelsens indhold og omfang** | HabitusHusets udgangspunkt er, at alle borgere er forskellige og at aktiviteten derfor skal tilrettelægges individuelt med afsæt i den enkeltes interesser, forudsætninger, ressourcer og behov. HabitusHuset vil i takt med borgers udvikling og behov, vælge metoder til at støtte den enkelte bedst muligt.  Aktiviteternes omfang afhænger af borgers interesseområder/særinteresser samt hvad der kan stabilisere borgers arousal. Aktiviteterne kan tage afsæt i stimulering af borgers sanseapparat og nervesystem via bl.a. massage, musik eller benyttelse af eksternt snoezelhus. Andre aktiviteter kan indeholde en passende form for sport/motion eller gåture i naturen.  Alle aktiviteter er igangsat med udgangspunkt i, hvad der giver borger livskvalitet i hverdagen samt understøtter mål/bestilling fra Kommunen.  Vi benytter bl.a. struktureret og visualiseret pædagogik – TEACCH – spontan kommunikation som f.eks. simple korte sætninger, sociale historier, sanseprofiler, seksualvejledning samt relations pædagogiske strategier.  Vi arbejder med at skabe struktureret, forudsigelige og genkendelige rammer for den enkelte. Vi ved at faste, meningsgivende rutiner skaber tryghed. Derfor stiller vi få, overskuelige krav og udvikler beboerens positive kompetencer gennem små og sikre succesoplevelser hver dag. |
| **Pårørende/værge og tavshedspligt** | Habitus vægter pårørende samarbejde højt, da de besidder stor viden om borgeren. Pårørende og borger har en fælles livshistorie, hvor de pårørende har opnået vigtige erfaringer med borgers ønsker og behov, hvilket vi kan bygge videre på og understøtte. Vi deler derfor vores viden med pårørende, efter aftale med borger og samarbejder om de udfordringer der kan opstå.  Samarbejdet med borgers personlig og/eller økonomisk værge er vigtigt, da vedkommende kan/skal træffe omfattende beslutninger på borgers vegne.  HabitusHuset har i denne forbindelse fokus på tavshedspligten jf. Forvaltningsloven § 27 samt Retssikkerhedsloven § 43 og videregiver derfor ikke personlige oplysninger om borger til pårørende/værge, medmindre dette er aftalt med borger. Ligeledes videregives der ikke personlige oplysninger til offentlige foranstaltninger, uden samtykke fra borger.  HabitusHuset ønsker, at Kommunen samarbejder om et fælles ansvar vedr. oplysning til borgers pårørende om tavshedspligt, når borger er over 18 år. |
| **Takst** | Der betales en takst for hver ydelse/indsats som HabitusHuset leverer.  Taksten for SEL § 104 afspejler den direkte omkostning, allokeret til SEL § 104 i helhedstilbuddet. SEL § 104 takster opkræves månedsvis, hele året. Taksten fastsættes en gang årligt, ud fra kommende års budget, hvilket godkendes af Socialtilsynet og fremgår af Tilbudsportalen.  Taksten kan reguleres alt efter den enkelte borgers behov og den dertil rettede indsats, hvilket vil være efter skriftlig aftale med kommune. |
| **Tilsyn** | Kommunen har ansvar for det personrettede tilsyn.  Det er socialtilsyn Hovedstaden, som fører tilsyn med og godkender HabitusHuset Sct. Mortensgaard. Tilsynsrapporten vil fremgå af [www.tilbudsportalen.dk](http://www.tilbudsportalen.dk)  Styrelsen for patientsikkerhed fører tilsyn med og godkender HabitusHuset Sct. Mortensgaard. Denne rapport vil fremgå af HabitusHusets hjemmeside, [www.habitus.dk](http://www.habitus.dk) |
| **Økonomi** | Tilbuddet finansieres af takstopkrævningen hos kommunen. Der udarbejdes årligt budgetter, som godkendes af tilsynsmyndigheden og gøres tilgængelige på Tilbudsportalen.  Habitus opkræver ingen betaling hos beboerne. Dog kan Kommunen træffe afgørelse om egenbetaling ift. aktiviteter.  Aktiviteter som er en del af bestillingen fra Kommune, f.eks. sportsklub, handicapridning, handicapsvømning faktureres til Kommunen. Der vil ligeledes være opmærksomhed på at nogle aktiviteter kan henvises via sundhedssystemet. |
| **Andre ydelser** | Ydelser som kost, rengøring, kørsel, tv-pakke og forsikring er en integreret del af helhedstilbuddet og vil fremgå af ydelsesbeskrivelsen på botilbuddet. Disse ydelser indgår derfor også når borger udfører aktiviteter i SEL § 104 aktivitets- og samværstilbuddet på HabitusHuset Sct. Mortensgaard. |